Kommissionens beslutning

af 6. december 2000

om mærkning og anvendelse af svinekød i henhold til artikel 9 i Rådets direktiv 80/217/EØF for Det Forenede Kongeriges vedkommende

(meddelt under nummer K(2000) 3683)

(EØS-relevant tekst)

(2000/783/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 80/217/EØF af 22. januar 1980 om fællesskabsforanstaltninger til kontrol med klassisk svinepest(1), senest ændret ved akten vedrørende Østrigs, Finlands og Sveriges tiltrædelse, særlig artikel 9, stk. 6, litra g), og

ud fra følgende betragtninger:

(1) Siden august 2000 har de britiske veterinærmyndigheder anmeldt udbrud af klassisk svinepest i Det Forenede Kongerige.

(2) Efter artikel 9, stk. 1, i direktiv 80/217/EØF blev der straks oprettet et iagttagelsesdistrikt og et overvågningsområde omkring de angrebne bedrifter i Suffolk, Norfolk og Essex.

(3) Der er ved Rådets direktiv 64/433/EØF af 26. juni 1964 om sundhedsmæssige betingelser for produktion og afsætning af fersk kød(2), senest ændret ved direktiv 95/23/EF(3), fastsat bestemmelser for anvendelse af et sundhedsmærke på fersk kød.

(4) Efter anmodning fra Det Forenede Kongerige vedtog Kommissionen ved beslutning 2000/543/EF(4) og 2000/650/EF(5), ændret ved beslutning 2000/720/EF(6), særordninger for mærkning og anvendelse af kød fra svin, der stammer fra bedrifter i visse overvågningsområder oprettet i Norfolk og Suffolk, og som er slagtet efter særlig tilladelse fra myndighederne. Disse beslutningers anvendelsesperiode udløb henholdsvis den 30. september 2000 og den 15. november 2000.

(5) Det Forenede Kongerige har indgivet endnu en anmodning om indførelse af en særordning for mærkning og anvendelse af kød fra svin, der stammer fra bedrifter i de overvågningsområder, der er oprettet i Norfolk og Suffolk, herunder det, der blev oprettet som følge af det udbrud af klassisk svinepest, som blev bekræftet den 4. november 2000.

(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Uden at det i øvrigt berører bestemmelserne i direktiv 80/217/EØF, særlig artikel 9, stk. 6, bemyndiges Det Forenede Kongerige til at anvende det mærke, der er omhandlet i artikel 3, stk. 1, afsnit A, litra e), i Rådets direktiv 64/433/EØF, på kød fra svin, der stammer fra bedrifter beliggende i de overvågningsområder, der efter artikel 9, stk. 1, i direktiv 80/217/EØF blev oprettet i Norfolk og Suffolk som følge af de udbrud af klassisk svinepest, der var bekræftet pr. 4. november 2000, på betingelse af, at de pågældende svin:

a) kommer fra et overvågningsområde:

- hvor der ikke er konstateret udbrud af klassisk svinepest i de sidste 21 dage, og hvor der er gået mindst 21 dage siden afslutningen af den foreløbige rengøring og desinfektion af de inficerede bedrifter

- der er oprettet omkring et iagttagelsesdistrikt, hvor der på alle svinebedrifter efter påvisning af klassisk svinepest er blevet foretaget serologiske undersøgelser med negativt resultat

b) kommer fra en bedrift:

- hvor der er blevet anvendt beskyttelsesforanstaltninger truffet efter artikel 9, stk. 6, litra f) og g), i Rådets direktiv 80/217/EØF

- som ifølge den epidemiologiske undersøgelse ikke har været i kontakt med en smitteramt bedrift

- som regelmæssigt er blevet kontrolleret af en dyrlæge, efter at overvågningsområdet blev oprettet, og forudsat at kontrollen har omfattet alle svin på bedriften

c) har været omfattet af et program for overvågning af kropstemperatur og klinisk undersøgelse, og forudsat at programmet gennemføres som anført i punkt 3 i bilag I

d) er blevet slagtet senest 12 timer efter ankomst til slagteriet.

Artikel 2

Det Forenede Kongerige sørger for, at der for det kød, der er omhandlet i artikel 1, udfærdiges et certifikat som vist i bilag II.

Artikel 3

Svinekød, der opfylder betingelserne i artikel 1, og som bringes i handelen i EF, skal være ledsaget af det certifikat, der er omhandlet i artikel 2.

Artikel 4

Det Forenede Kongerige sørger for, at de slagterier, der er udpeget til at modtage de svin, der er omhandlet i artikel 1, ikke samme dag får tilført andre slagtesvin.

Artikel 5

Det Forenede Kongerige sender de øvrige medlemsstater og Kommissionen følgende:

a) navn og adresse på de slagterier, der er udpeget til at modtage de slagtesvin, som er omhandlet i artikel 1

b) en månedlig rapport med oplysninger om:

- hvor mange svin der er blevet slagtet på de udpegede slagterier

- hvilket identifikationssystem og hvilken kontrol ved flytning, jf. artikel 9, stk. 6, litra f), underlitra i), i direktiv 80/217/EØF, der anvendes for slagtesvin

- hvilke instrukser der er givet for anvendelsen af programmet for overvågning af kropstemperatur, jf. bilag I.

Artikel 6

Denne beslutning anvendes indtil den 20. december 2000.

Artikel 7

Denne beslutning er rettet til medlemsstaterne.

Udfærdiget i Bruxelles, den 6. december 2000.

På Kommissionens vegne

David Byrne

Medlem af Kommissionen

(1) EFT L 47 af 21.1.1980, s. 11.

(2) EFT 121 af 29.7.1964, s. 2012/64.

(3) EFT L 243 af 11.10.1995, s. 7.

(4) EFT L 231 af 13.9.2000, s. 14.

(5) EFT L 272 af 25.10.2000, s. 42.

(6) EFT L 291 af 18.11.2000, s. 32.

BILAG I

OVERVÅGNING AF KROPSTEMPERATUR

Det program for overvågning af kropstemperatur og klinisk undersøgelse, der er nævnt i artikel 1, litra c), skal omfatte nedenstående:

1. Inden for de sidste 24 timer før pålæsning af en sending svin til slagtning skal veterinærmyndighederne sikre sig, at kropstemperaturen hos et antal svin i sendingen overvåges af en embedsdyrlæge, der med henblik herpå fører et termometer ind i dyrenes rectum. Det antal svin, hvis temperatur skal overvåges, er som følger:

>TABELPOSITION>

Følgende oplysninger skal på undersøgelsestidspunktet noteres for hvert svin i et skema fra veterinærmyndighederne: øremærkets nummer, undersøgelsestidspunkt og temperatur.

I tilfælde, hvor undersøgelsen viser en temperatur på 40 °C eller derover, skal embedsdyrlægen straks underrettes. Embedsdyrlægen skal iværksætte en sygdomsefterforskning og følge bestemmelserne i artikel 4 i direktiv 80/217/EØF om fællesskabsforanstaltninger til kontrol med klassisk svinepest.

2. Kort (0-3 timer) før pålæsning af en sending svin undersøgt som beskrevet i punkt 1 skal der foretages en klinisk undersøgelse af en embedsdyrlæge, der er udpeget af veterinærmyndighederne.

3. Ved pålæsningen af en sending svin undersøgt som beskrevet i punkt 1 og 2 skal embedsdyrlægen udstede en sundhedserklæring, som skal ledsage sendingen til det udpegede slagteri.

4. På det udpegede slagteri skal den dyrlæge, som foretager det levende syn, have forelagt resultaterne af temperaturovervågningen.

BILAG II

>PIC FILE= "L_2000309DA.004102.EPS">